དེ་ཡང་འཇར་པན་ནི་འཛམ་གླིང་གི་སྟོབས་ལྡན་རྒྱལ་ཁབ་ཡིན།ཨེ་ཤ་ཡའི་ཏོག་དང་འདྲ་བའི་རྒྱལ་ཁབ་གང་དེ་སྟོབས་ལྡན་དུ་ཕྱིན་པའི་ལམ་བུ་ནི་བདེ་བཅས་སྡུག་བསྔལ་གྱི་སྒྲུང་གཏམ་ཞིག་ཡིན།ཅི་ལ་འདི་ལྟར་ཟེར་དགོས་པ་རེད་ཅེ་ན།འགྲུལ་རྒྱ་འབྲེལ་འགོག་གི་ལམ་ལུགས་ཤུགས་ཆེན་པོ་སྤེལ་ཞིང་གང་དེ་རྩ་དོན་དུ་འཛིན་པའི་གླིང་ཕྲན་རྒྱལ་ཁབ་དེས་ནང་གཏམ་ཕྱི་ལ་མི་འཆོར་ཞིང་ཕྱི་དོན་གྱིས་ནང་ལ་ཤན་མི་ཐེབས་པའི་ལམ་ལུགས་བསྐྱངས་ནས་མི་ལོ་མང་བོ་ཕྱིན།དུས་ག་ཤེད་ཅིག་ན་ནུབ་གླིང་མགོ་སེར་ཚོའི་མེ་མདའ་དང་མེ་སྒྱོགས་ཀྱིས་འགྲུལ་རྒྱ་གཏོར་ནས་སྒོ་སྔུན་ལ་བཙན་གྱིས་འཚངས་ཏེ་ཚོང་མི་རྒྱག་རང་དབང་མེད་དུས།མི་རིགས་ཤིག་གི་ཤེས་རབ་ཀྱི་རྟགས་མཚན་དེ་དུས་ཕྱིར་མངོན་པ་རེད།གང་ཞེ་ན།འདི་ལྟའི་ལོ་རྒྱུས་རྒྱ་ནག་ལའང་བྱུང་མྱོང་།འོན་ཏེ་དབུས་འགྱུར་རྒྱལ་ཁབ་ཆེན་མོའི་རང་མཐོང་ཐལ་མཐའ་བ་དེ་ལ་ཤི་འཐམ་རོ་འཐམ་བྱས་ནས་དེང་རབས་དཔལ་ཡོན་ངོས་ལེན་མ་བྱས།མི་རིགས་རིང་ལུགས་ལ་ཁག་དཀྲིས་པའི་ནང་སེམས་ཀྱི་སྡོམ་རྒྱ་ནི་རི་རྒྱ་ཀློང་རྒྱ་སོགས་ལས་ལྡབ་བརྒྱ་འགྱུར་གྱིས་ཐུ་བ་རེད།དེ་ལྟར་རྒྱ་ནག་སྐམ་ས་ནི་དེང་རབས་དཔལ་ཡོན་གྱིས་སྒོ་བརྡུང་ཡང་སྒོ་ཕྱེ་མཁན་མེད་སོང་བས་དུས་རབས་ཀྱི་རྗེས་ལ་ལུས་པ་རེད།དེ་དང་འདྲ་བར་འཇར་པན་ལ་དེང་རབས་དཔལ་ཡོན་གྱིས་སྒོ་བརྡུང་དུས་ཁོ་ཚོས་ལམ་སང་གནས་ལུགས་དེ་རྟོགས་སོང་།དོན་དུ་འཇར་པན་པས་ཀྱང་འགོག་རྒོལ་ཅི་རིགས་བྱས་ཀྱང་མཐའ་འབྲས་ཡག་པོ་མི་སྨིན་པའི་གདེང་རྙེད་རྗེས་རང་གི་ལམ་ལུགས་ཡོངས་སུ་བཅོས་ཏེ་ནུབ་ཕྱོགས་དཔལ་ཡོན་ལ་དཀྱེལ་ཆེན་པོའི་ངང་ནས་དང་ལེན་བྱས།ཏན་ཏན་འཇར་པན་ལྟར་དེང་རབས་དཔལ་ཡོན་ངོས་ལེན་རྣམ་དག་བྱེད་པ་དང་རྒྱ་ནག་ལྟར་ཨུ་ཐུག་ནས་སློབ་སྦྱོང་བྱེད་པ་གཉིས་ནི་སེམས་ཁམས་མི་འདྲ་བས་དེ་ལས་ཐོབ་པའི་འབྲས་བུའང་རྩ་བ་ནས་མི་འདྲ་མོད་སྐབས་སུ་བབ་པའི་གླེང་བྱ་མིན་པས་བཏང་བར་བྱ།